Jon Ander Albisu

Jon Ander Albisu Albizu, pilota arloan Albisu deituraz ezaguna (Ataun, Gipuzkoa, 1990eko maiatzaren 6a) esku huskako pilotari profesionala da. Atzelari jokatzen du. 2010eko uztailean bilakatu zen profesional, Asegarcerekin. Oso indartsu jotzen du pilota bi eskuekin; egun, Albisurena da kolpe ikusgarrienetakoa. Dohain handiak ditu buruz buru nahiz binaka jokatzeko: kantxan ondo mugitzen da, airez ederki moldatzen da, egurra ematen du. Gaztea izan arren, oso da burutsua. Gipuzkoako esku huskako pilotari hoberentzat dute pilotazaleek.

Bizitza 

2012an hasi zen nabarmentzen, Esku Huskako Binakako Pilota Txapelketa Nagusian. Pablo Berasaluze lagun, finalerdietan sartu zen.

2013an, 22 urterekin, final handi batera iritsi zen aurreneko aldiz: binakako txapelketa nagusiaren finalera, alegia. Finalerako bidea gorabeheratsua izan zuen: hasierako ligaxkan hainbat partida eskuko minez jokatu zituenez, pilota garbi asko galdu zituen partida horietan, eta kritika gogorrak jaso zituen horregatik. Hala ere, finalerdietako ligaxkan maila handian jokatu zuen, Irujo-Zabaleta bikote ahaltsuari irabazitako partida gogoangarrian bereziki, eta merezimenduz sartu zen finalean, Albisu piloteoan nagusitu izana errematean bikain baliatu zuen Pablo Berasaluze aurrelaria lagun. Finalean, Pablok orpazurda hautsi zuen, eta Irujo eta Zabaleta (txapelketa osoko bikoterik hoberena) nagusitu ziren.

Kirol lorpenak 

 Profesionaletan
 2011: Bigarren mailako buruz buruko txapelduna
 2012: Binakako txapelketa nagusian debutatuta, finalerdietan sartu zen, Pablo Berasaluze lagun zuela.
 2013: Binakako txapelketa nagusiko txapeldunordea, Pablo Berasaluze lagun.

 Amateurretan
 2008: Gazte mailako txapeldun, Antiguoko pilota torneoan, binaka, Jon Apezetxea lagun.
 2009: Euskal Autonomia Erkidegoko buruz buruko txapelduna.
 2010: Euskal Autonomia Erkidegoko buruz buruko txapelduna.

Oharrak

Erreferentziak 

Baiko Pilotako pilotariak
Gipuzkoako pilotariak
Ataundarrak